

                                                                  Anexă la Proiectul de hotărâre nr. 82/12078/04.06.2024


R E G U L A M E N T
de organizare şi funcţionare a Centrului  de Agrement, Sport
 și Educație din municipiul Brad


CAPITOLUL I .  DISPOZIŢII GENERALE

Art. 1. Regulamentul de organizare şi funcţionare a Centrului de Agrement, Sport și Educație din municipiul Brad, strada Vânătorilor, nr. 5, județul Hunedoara, denumit în continuare Regulament, cuprinde norme privind organizarea și funcționarea sălii de sport în conformitate cu prevederile O.U.G. nr. 57/2019 privind Codul administrativ, cu modificările și completările ulterioare și ale Legii educației fizice și a sportului nr. 69/2000, republicată, cu modificările şi completările ulterioare.
Art. 2. Respectarea Regulamentului este obligatorie pentru responsabilul sălii de sport, pentru personalul de îngrijire și curățenie, pentru toate persoanele care frecventează și beneficiază de serviciile centrului precum și pentru orice alte persoane care vin în contact cu funcționarea sălii de sport.
  Art. 3.  Centrul de Agrement, Sport și Educație face parte din proprietatea statului Român și a fost dat în administrarea Consiliului Local al Municipiului Brad, prin H.G.R. nr. 229/26.03.2014.
   Art. 4.  În  sala  de  sport  se  vor  desfășura  numai  activități  cu  caracter  sportiv.  În  mod excepţional, cu aprobarea specială a Primarului Municipiului Brad, în incinta sălii se pot organiza unele activități de interes public.
    Art. 5. Obiectivele funcţionării sălii de sport sunt:
a) - deservirea comunităţii locale prin sprijinirea acestora în practicarea exerciţiilor fizice cu scop de întreţinere corporală şi de  recreere;
b) - sprijinirea activității cluburilor și asociațiilor sportive, prin încheierea unor protocoale de colaborare cu aceștia, care să ajute comunitatea locală în procesul de educație și formare sportivă;
c) - obiectivul construit îndeplineşte şi cerinţa din Legea Sportului nr. 69/2000, prevăzută la art.3, alin.(3), potrivit căreia autorităţile administraţiei publice au obligaţia să asigure condiţii pentru practicarea educaţiei fizice şi sportului de către persoane cu handicap fizic, senzorial, psihic şi mixt, în scopul dezvoltării personalităţii lor şi integrării în societate.

CAPITOLUL II.  ADMINISTRAREA SĂLII DE SPORT

Art. 6. (1) Administrarea şi asigurarea cadrului necesar în vederea desfăşurării în bune condiții a activităților specifice sălii de sport se face de către Serviciul Administrea Domeniului Public și Privat, prin Compartimentul Administrare Parcuri și Baze Sportive, din cadrul Primăriei Municipiului Brad.
                (2) În  acest  sens,  Primarul  Municipiului Brad,  va  desemna,  prin  dispoziție,  o  persoană responsabilă cu administrarea sălii de sport, atribuțiile acesteia regăsindu-se în fişa postului.
Art. 7. Persoana responsabilă cu administrarea sălii de sport, precum şi personalul de îngrijire şi curățenie fac parte din cadrul Serviciului Administrea Domeniului Public și Privat.
Art. 8. Toate activitățile defășurate în sala de sport vor fi coordonate și controlate de către  persoana  responsabilă cu administrarea  sălii  de  sport,  desemnată  prin  dispoziţia Primarului Municipiului Brad.
 Art. 9. Persoana responsabilă cu administrarea sălii de sport îşi exercită activitatea în conformitate  cu  fișa  postului  întocmită de către șeful  Serviciului  Administrarea Domeniului Public și Privat din  cadrul  Primăriei  Municipiului Brad, în  baza  legislației  în  vigoare  şi  a  prezentului regulament.
 Art. 10. Persoana responsabilă cu administrarea sălii de sport răspunde de:
a)  gestionarea inventarului sălii de sport;
b)  folosirea eficientă şi în conformitate cu prezentul regulament a sălii, anexelor,  a echipamentelor și a materialelor din dotare;

c)  respectarea programului de lucru şi a orarului în sala de sport;
d)  respectarea prevederilor legislației în vigoare și  a prezentului regulament de către utilizatori;
e) respectarea normelor de prevenire și stingere a incendiilor, a normelor de protecția muncii;
f)  achiziţionarea materialelor necesare bunei funcționări a sălii de sport;
g)  gestionarea timpului de lucru a personalului de curățenie şi deservire din subordine;
h)  completarea la timp a documentației sălii (orarul sălii, registrul de evidență a încasărilor, inventarul sălii, procesele verbale de predare-primire, fișele de protecția muncii și P.S.I., rapoarte de activitate la solicitarea primarului, alte documente în conformitate cu legislația în vigoare).
             Art. 11.  Îndatoririle persoanei responsabile cu administrarea sălii de sport sunt:
a) asigurarea funcţionării sălii de sport, a anexelor, a materialelor, aparatelor şi a mijloacelor din dotare;
b) întocmirea, afişarea şi respectarea orarului sălii de sport;
c) asigurarea materialelor şi mijloacelor necesare funcționării sălii prin întocmirea de referate de necesitate;
d) utilizarea în mod responsabil a casei de marcat;
e) asigurarea condițiilor de protecția muncii, PSI, și cele prevăzute de prezentul regulament;
f) constatarea producerii pagubelor şi astricăciunilor, identificarea autorilor şi solicitarea remedierii acestora de către producători;
g) completarea la timp a registrului de evidență a încasărilor, a monetarului precum și a celorlalte documente prevăzute de art. 10, lit. h) din prezentul regulament;
h) coordonarea și controlul activității personalului de curățenie și de deservire din subordine;
i) participarea activă la organizarea unor programe, concursuri și competiții sportive la care este solicitat de către Consiliul Local sau Primăria municipiului Brad;
j) loialitate față de locul de muncă;
k) păstrarea secretului de serviciu;
l) interesul pentru o muncă de calitate;
m) întocmirea de rapoarte de activitate la solicitarea primarului;
n) alte atribuții cu care este însărcinat în scris sau verbal de către șeful ierarhic superior și Primarul Municipiului Brad.
           Art. 12. Îndatoririle care cad în sarcina Serviciului Administraţia Domeniului Public și Privat, prin Compartimentul Administrare Parcuri și Baze Sportive sunt:
a)	participă la elaborarea şi coordonarea realizării bugetului alocat pentru dezvoltarea, funcţionarea și întreţinerea sălii de sport;
b)	îndrumă, coordonează, realizează și controlează activitățile administrativ-gospodărești desfăşurate în vederea bunei funcţionări a sălii de sport;
c)	solicită Consiliului Local sau Primăriei municipiului Brad, aprobarea acelor cheltuieli care vizează conservarea   patrimoniului,   modernizarea   bazei   materiale,   reparaţii precum și  păstrarea funcționalității sălii de sport;
d)	supraveghează și controlează direct  sau  indirect,  prin  delegat,  toate  activitățile  care  se desfăşoară în incinta sălii de sport;
e)	participă direct la elaborarea fișei postului și la evaluarea personalului angajat de întreţinere şi deservire din subordine;
f)	încheie contracte sau protocoale de colaborare pentru activitățile sportive de masă și face propuneri în vederea dezvoltării unor infrastructuri de mici dimensiuni pentru sporturile de agrement și adaptarea celor deja existente.
Art. 13. Drepturile persoanei responsabile cu administrarea sălii de sport sunt:
a)	cele prevăzute în dispoziția de numire sau în contractul individual de muncă și de legislația în vigoare din domeniu;
b)	controlul și evaluarea tuturor activitățior desfășurate în sala de sport;
c)	eliminarea  din  sala de sport  a  persoanelor și  utilizatorilor  care  nu  respectă  legislația  în vigoare şi prevederile prezentului regulament.
         Art. 14. (1) Programul de lucru al persoanei responsabile cu administrarea sălii de sport este conform fișei postului și a orarului de funcționare.
             (2) În absența sa, persoana responsabilă cu administrarea sălii de sport va delega, în scris sau verbal, un angajat pentru asigurarea funcţionării sălii.                        
             (3) Delegatul va răspunde de inventarul sălii de sport, de respectarea orarului de funcționare și a prevederilor prezentului regulament.

CAPITOLUL III.  PERSONALUL DE ÎNGRIJIRE ŞI DESERVIRE

Art. 15. Personalul de îngrijire şi deservire este în subordinea directă a persoanei responsabile cu administrarea sălii de sport.
Art. 16. Responsabilitățile, îndatoririle și drepturile personalului de îngrijire și deservire sunt prevăzute în contractul individual de muncă şi fişa postului.


CAPITOLUL IV. PROGRAMULUL DE FUNCŢIONARE
 A SĂLII DE SPORT
             Art. 17. Programul de funcționare este:
· de luni până vineri între orele 9:00 – 21:00;
· sâmbătă între orele 10:00 – 13:00;
· duminica: ÎNCHIS.
            Art. 18.  (1) Orice modificare temporară a orarului, prilejuită de evenimente sportive găzduite sau alte evenimente neprezăzute, va fi afișată la sediul Centrului de Agrement Sport și Educație. 
                            (2) Zilele de sărbătoare legală sunt zile declarate libere în care Centrul de Agrement Sport și Educație va fi închis.
            Art. 19. Programul de funcționare stabilit și afișat are caracter obligatoriu și trebuie respectat de către persoanele care utilizează sala de sport, indiferent de statutul lor în acest domeniu.

CAPITOLUL V. TARIFE ȘI CONDIŢII DE UTILIZARE A CENTRULUI DE AGREMENT, SPORT ȘI EDUCAȚIE

               Art. 20. Centrul de Agrement, Sport și Educație poate fi utilizat conform programului de funcţionare pentru       desfășurarea  activităților sportive de către toți cetățenii în virtutea principiului nediscriminării, conform orarului de funcționare, în condițiile legii și ale prezentului Regulament.
               Art. 21. Accesul în Centrul de Agrement, Sport și Educație se face contracost, respectiv prin achitarea tarifelor aprobate prin hotărâre a Consiliului Local al Municipiului Brad, tarife care vor fi afișate alături de programul de funcționare.
                Art. 22. Prin excepție de la prevederile art. 21, în condițiile încheierii unor protocoale de colaborare, este permis accesl gratuit în Centrul de Agrement, Soprt și Educație membrilor cluburilor sportive, precum și angajaților instituțiior publice care au obligația de a desfășura activitatea de educație fizică și sport cu respectarea strictă a Ordinului ministrului administrației și internelor nr.154/03.03.2004, pe categorii de solicitare fizică, grupe de vârstă, sex și afecțiuni medicale, în limita numărului de ore alocat pentru fiecare categorie în parte.
                 Art. 23. Tarifele utilizate de către Centrul de Agrement, Sport și Educație sunt următoarele:	

	
	[bookmark: _Hlk156806832]Procedura
	Adulți tarif pe ședință
	Copii, elevi, studenți, militari
pensionari, veterani de război/tarif pe ședință
	Abonament lunar
 Copii, elevi, studenți, militari, pensionari, veterani de război
ACCES NELIMITAT
	Abonament lunar
ACCES
NELIMITAT
	Grupurile de 5-9 pers. din societăți sau instituții pub. achită 25% din tarif pe abonament/persoană
	Grupurile de 10 pers. și mai mult de 10 persoane din societăți sau instituții publice achită 50 % din tarif pe abonament/persoană
	Abonament pe 1/2 lună
ACCES NELIMITAT

	1
	2
	3
	4
	5
	6
	7
	8

	Saună
	10,00
	5,00
	25,00
	50,00
	38,00
	25,00
	25,00

	Fitness + 2 ședințe SAUNĂ pe săptămână
	7,00
	5,00
	40,00
	80,00
	60,00
	40,00
	40,00

	FITNESS+
SAUNĂ
	15,00
	7,00
	55,00
	110,00
	83,00
	55,00
	60,00


							
           Art. 24. (1) În momentul aderării clienţilor în rândurile abonaţilor centrului, li se va elibera un abonament lunar sau un bon fiscal pentru plata unei şedinţe. 
                         (2)    Aderarea se face prin completarea unei fișe de înscriere și a unei cereri pentru obținerea abonamentelor .           
                         (3) Abonamentul lunar este nominal, se eliberează pentru o perioadă de o lună de zile (30 - 31 zile) sau pentru o jumătate de luna (15 zile) și nu poate fi transmis altor persoane. 
                         (4) Achitarea contravalorii serviciilor oferite de către Centrul de Agrement, Sport și Educație se va face la sediul acestuia, prin utilizarea casei de marcat și eliberarea bonului fiscal.
                         (5) Abonamentul lunar va fi în permanenţă în posesia membrilor Centrului de Agrement Sport și Educație, folosindu-l pentru a intra în Centru, acesta făcând dovada achitării serviciilor prestate.
          Art. 25. Elevii, studenții, pensionarii, militarii și veteranii de război beneficiază de reducerea taxei de acces în Centrul de Agrement Sport și Educație.
          Art. 26. Pentru a putea beneficia de reducerea taxei abonamentelor și a ședințelor de fitness, categoriile de persoane enumerate la art. 25 au obligația de a prezenta copii ale documentelor prin care să dovedească această calitate, respectiv elevii/studenții vor prezenta legitimația emisă de către unitatea de învațământ din care fac parte, pensionarii vor prezenta cuponul de pensie, iar militarii și veteranii de război vor prezenta legitimația.
        Art. 27. Fiecărei persoane în parte i se va întocmi un dosar în care se vor păstra toate documentele menționate mai sus.
        Art. 28. În cazul abonamentelor se acordă o reducere de 25% din taxele de utilizare prevăzute la art. 23 (tabel coloana nr. 6) din prezentul Regulament, persoanelor care provin din cadrul aceleiași instituții, societăți private sau asociații sportive și care formează grupuri de 5 până la 10 membri.
       Art. 29. În cazul abonamentelor se acordă o reducere de 50% din taxele de utilizare prevăzute  la art. 23 (tabel coloana nr.7) din prezentul regulament, persoanelor care provin din cadrul aceleiași instituții, societăți private sau asociații sportive și care formează grupuri de 10 și mai mult de 10 membri.
        Art. 30. Pentru a beneficia de reducerea taxei abonamentelor prezentate la art. 23, persoanele menționate la art. 28 și art. 29 vor prezenta legitimația emisă de către instituția unde își desfășoară activitatea sau adeverință de la locul de muncă care să facă dovada calității de angajat.
        Art. 31. Fiecărui grup care solicită serviciile Centrului de Agrement Sport și Educație  i se va întocmi un dosar în care se vor păstra toate documentele menționate mai sus.
        Art. 32. (1) De asemenea, de fiecare data când se solicită reînnoirea abonamentelor, solicitanții au obligația de a completa o cerere în care se va specifica perioada și se vor anexa documente, dacă este cazul. 
                          (2) Cererea va conține mențiuni referitoare la autorizarea Centrului în vederea prelucrării datelor cu caracter personal.
                          (3) Salariatul care va prelua cererea o va păstra în dosarul personal al fiecărui solicitant, împreună cu restul documentelor personale.
      Art. 33. Utilizatorii Centrului de Agrement, Sport și Educație, indiferent de statutul, lor sunt obligați:
a)	să respecte prevederile legale în vigoare, normele de conduită şi etică socială şi prevederile prezentului Regulament;
b)	să respecte întocmai programul de funcţionare;
c)	să folosească echipament curat și adecvat activității, cu utilizare exclusiv în acest sens;
d)	să folosească sala, anexele și dotările în conformitate cu destinația lor;
e)	să nu perturbe activitățile celorlalți utilizatori.
Art. 34. (1) Sala de fitness este destinată persoanelor peste 14 ani. 
              (2) Beneficiarii serviciilor au dreptul să primească recomandări de la personalul Centrului cu privire la utilizarea echipamentului sportiv din dotare.   
              (3) Beneficiarii Centrului sunt obligați să utilizeze echipamentul sportiv în mod adecvat, în caz contrar asumându-și răspunderea pentru riscurile traumatismelor ce pot surveni. 
              (4) Ținuta sportivă necesară procedurilor solicitate  aparţine clientului.
      Art. 35. Pentru antrenamentele în sala de fitness vor fi folosite echipament şi încălţăminte sportivă adecvată. 
      Art. 36. (1) Se va avea grijă ca părţile descoperite ale corpului să nu vină în contact cu suprafeţele echipamentului sportiv, folosindu-se în acest sens un prosop personal, între echipamentul sportiv şi corpul uman. 
                      (2) Antrenamentul cu trupul dezgolit este interzis. 
      Art. 37. (1)  La şedinţa introductivă se vor solicita instrucţiuni de utilizare a tipurilor de echipamente sportive noi şi necunoscute de la personalul Centrului care va prezenta şi pericolele care pot să apară în timpul exploatării acestora. 
                     (2) Se interzice bruscarea aparatelor şi a trântirea ganterelor pe pardoseală. 
     Art. 38. Dacă funcţionarea aparatului este anormală sau se constată vreun cablu sau lanţ pe cale să se rupă, vreo fisură la bancă sau aparat, se va opri deîndată lucrul şi va fi anunţat personalul Centrului. 
     Art. 39. În timpul pauzelor de relaxare nu se va ţine aparatul ocupat, iar la finele exerciţiului se vor fixa toate echipamentele de fitness în poziţia iniţială și greutăţile la locul lor destinat. 
     Art. 40. În cazul deteriorării echipamentului sportiv sau al altui bun al Centrului, persoana în cauză acoperă toate cheltuielile materiale pentru înlăturarea deteriorărilor produse de către acesta şi, după caz, reparaţiile încăperii.
     Art. 41. Persoanele care au devenit abonați ai Centrului, precum și persoanele care achită taxa pentru o singură ședință de fitness,  în timpul antrenamentului, trebuie să-și încuie personal garderoba, să păstreze cheia, iar în caz de pierdere a cheii, să acopere cheltuielile pentru cumpărarea unei yale noi și manopera de montaj.
     Art. 42. Centrul nu își asumă responsabilitatea pentru lucrurile personale uitate în vestiare, precum și pentru obiectele de preț care nu au fost depozitate corespunzător în vestiarele dotate cu dulăpioare care se pot închide cu cheițe.
     Art. 43. Sauna si duşurile - Sauna este destinată persoanelor peste 16 ani; copii sub 16 ani nu pot folosi sauna.
     Art. 44. Din respect pentru ceilalți utilizatori, cât și pentru propria protecție, se impune așezarea pe prosop pentru a evita contactul corpului transpirat cu băncile de lemn; nu se recomandă costumul de baie din fibre sintetice; se va folosi lenjerie de bumbac; în lipsa acesteia, un prosop în jurul taliei este obligatoriu. 
      Art. 45 Papucii și halatele se vor lăsa afară, la intrarea în saune; NU vor rămâne haine sau prosoape în saună pentru a preveni producerea unui incendiu.
      Art. 46. Este interzis accesul în saună și la dușuri cu încălțăminte obișnuită. Se recomandă, în scopul păstrării igienei și prevenirii traumatismelor, să se poarte șlapi în timpul frecventării saunei și a dușurilor; 
      Art. 47. Sauna este un dispozitiv electric, fapt pentru care este interzis să se pună peste pietre ziare sau orice alt material inflamabil.
      Art. 48. În cazul utilizării uleiului aromat în saună, acesta se pune numai în apa din vas, iar amestecul de apă și ulei se toarnă pe pietre! NICIODATĂ NU SE VA TURNA ULEI DIRECT PE PIETRE! POATE FI TOXIC! 
      Art. 49. Expunerea pelungită în saună poate cauza greaţă, ameţeli şi leşin. Timpul rezonabil de folosire a saunei este de 10 minute, recomandându-se a nu se depăşi 20 minute.
      Art. 50. În cazul folosirii saunei, clienţii sunt rugaţi să efectueze un control medical de specialitate care să nu le interzică acest lucru.
      Art. 51. Afecţiunile de sănătate ascunse, nedeclarate, exonerează centrul de recreere şi întreţinere corporală de orice responsabilitate.
      Art. 52. Persoanele cu una din oricare dintre următoarele probleme de sănătate nu au voie să folosească sauna: femeile însarcinate/tensiune arterială mică sau mare/ afecţiuni cardiovasculare sau bronhopulmonare severe/sub influenţa băuturilor alcoolice, anticoagulantelor, antihistaminicelor, vasoconstrictorilor, Vasodilatatorilor, stimulantelor, narcoticelor sau a tranchilizantelor.
       Art. 53.  Nu se va utiliza sauna imediat după un antrenament intens sau după efectuarea unei activităţi intense.
       Art. 54. Toate bijuteriile din metal (aur, argint etc.) trebuie scoase înainte de a intra în saună, inclusiv lentilele de contact.
       Art. 55. Pentru o igienă corectă, duşul este obligatoriu înainte, după, sau între saune. După  uscare,  se poate intra în saună.
        Art. 56. Este obligatorie utilizarea la intrarea în saună şi la duşuri a prosoapelor personale.
        Art. 57. Accesul este interzis în incinta Centrului de Agrement Sport și Educație pentru următoarele categorii de persoane:
a)  sub influenţa alcoolului sau drogurilor;
b)  cu o ținută neîngrijită;
c)  însoţite de animale;
d)  cu boli infecţioase;
e)  care nu deţin încălţăminte şi îmbrăcăminte de schimb.
       Art. 58.. Abonamentul se poate anula în următoarele condiții:
a) nerespectarea prezentului regulament;
b) folosirea unui limbaj obscen, necuviincios, gesturi indecente, violente, cât şi un comportament care să prejudicieze buna imagine a centrului;
c)  igiena personală precară;
d) nerespectarea în mod repetat a observaţiilor personalului Centrului de Agrement, Sport și Educație;
e) săvârşirea de infracţiuni;
f) consumul de droguri, alcool şi a substanțelor interzise în activităţile sportive (pentru mărirea parametrilor fizici ai organismului);
g) refuzul prezentării cardului de abonament la intrarea în incinta centrului;
h) declararea datelor eronate în fișa de înscriere;
i)  înstrăinarea cardului de abonament unei alte persoane, cu scopul de a se folosi de serviciile centrului în locul beneficiarului;
j) nerespectarea regulilor de igienă a centrului.
      Art. 61 În cazul în care se întrerupe energia electrică, clienții din sală îşi vor întrerupe activitatea şi dacă pana de curent este pe termen mai lung, vor urma traseul lămpilor de avarie în scopul evacuării. În caz contrar, personalul centrului nu își asumă responsabilitatea pentru apariţia eventualelor incidente. Dacă întreruperea cu energie electrică sau apă curentă reprezintă o lucrare planificată, abonații vor fi înştiinţaţi de aceasta  la recepţia centrului.
      Art. 59. Perioada de şedinţă neefectuată din cauza deranjamentelor tehnice va putea fi recuperată ulterior pe baza bonului fiscal emis de către personalul Centrului. Personalul Centrului de Agrement, Sport și Educație  va nota pe spatele bonului fiscal ora la care s-a oprit alimentarea cu energie electrică, data întreruperii şedinţei plătite şi durata neefectuată de client.
      Art. 60. Pentru incomodităţi apărute în urma lucrărilor de reparaţii şi construcţii efectuate în zonă, administraţia Centrului nu își asumă răspunderea. 
      Art. 61. (1) Regulamentul Centrului recomandă clienţilor să susţină examenul medical până la începerea frecventării Centrului deoarece, în mod evident, personal, clienţii sunt responsabili de sănătatea lor. 
                      (2) Personalul Centrului nu răspunde pentru suferinţele cauzate de înrăutăţirea sănătăţii clienţilor dacă această suferinţă este rezultatul nerespectării regulilor de utilizare a echipamentului de antrenament. 
                      (3) Personalul Centrului nu își asumă răspunderea pentru daunele pricinuite sănătăţii şi/sau bunului propriu în urma acţiunilor ilegale ale persoanelor terţe.
      Art. 62. (1) Abonatul Centrului îşi asumă răspunderea pentru încălcarea ordinii publice în incinta Centrului. 
                     (2) În scopul securităţii personalului și a beneficiarilor Centrului este interzis, în mod categoric, purtarea cu sine a armelor albe, de foc, sau cu gaze.  
                     (3) Distribuirea şi folosirea băuturilor alcoolice, narcoticelor şi fumatul în incinta Centrului sunt interzise în mod categoric.

CAPITOLUL VI. DISPOZIŢII FINALE

        Art. 63. Prezentul Regulament intră produce efecte de la data la care  produce efecte hotărârea Consiliului Local al Municipiului Brad prin care acesta a fost aprobat.
        Art. 64. Taxele de utilizare pot fi revizuite şi modificate prin hotărâre a Consiliului Local  al Municipiului Brad şi vor face parte integrantă din prezentul Regulament.
          Art. 65. Conducerea Centrului îşi rezervă dreptul de a refuza accesul persoanelor care au avut vreun abonament anulat.
        Art. 66. Modificarea prezentului Regulament se poate face ori de câte ori se consideră      necesar, prin hotărâre a Consiliului Local al Municipiului Brad.
         Art. 67. Cu ducerea la îndeplinire a prevederilor prezentului Regulament se împuternicește Serviciul Administrarea Domeniului Public și Privat, prin Compartiment Administrare Parcuri și Baze Sportive, din cadrul aparatului de specialitate al Primarului Municipiului Brad.





Inițiator,
PRIMAR
Florin CAZACU














